kaerle etc. doen te weten alle tegenwoirdige ende toecommende
dat wy ontfangen hebben dye oitmoedige supplicatie van
jaspar smets sone philips lantman van zyne styl inhoudende
hoe dat opden xve dach van augusto nu geleden vijff jaeren hy supliant
wezende ten huyse adriaens van ermighem gestaen tot kelffs
onder dye jurisdictie van herent vergadert met vrolychelyck geselschap
heeft hem daerby gevonden eenen hendrick verdonct zyn supliants
halff broedere doen wezende den schiptreckere alwaer by een
geseten hebbende tot des nachts ten elff uren thoe dat hy supliant
ende allen dander geselschap bereet waeren om elck nae huys te
gaene heeft dye voirn. verdonct hem supliant beroepene dat hy tegen
hem wilde hutsele om vyff stuyvers eens waer inne hy supliant
nae vele quellens ten lesten consenterende als denckende
ingevalle van verliesen tselve aen hem verdonct te cortene want hy
hem supliant schuldich was hebben tsamen gehutselt ende wordt het see$
byden selven verdonct gewonnen ende tgelt wechgestreken dwelck
aensiende hy supliant seyde totten selve verdonct geeft my toch nu
myn ghelt dwelck ich u hebbe vuytmynde borse geleent doen
ich sieckwas daerop de selve verdonct antwoorde ick en kenne u
gheen schult ende hy supliant replicerende opde selve woorden
heeft geseyt hoe soude my gheen schult kennen ick en hebbe
noyt meer gehadt als eenen silveren real ghy hebt my altyt
beloeft te betalen zoo wannee ghy een reyse oft twee getrocken
soudt hebben ende nu hebt ghy diversche reysen gedaen ende noch
en hebdy my nyet betaelt maer dye selve verdonct op alles tselve
nyet achtende seydt tot hem supliant deze woorden op zyn vuylste
wech gaet henen wech u moeder thoe daethoe vuegende noch
andere vile ende onnutte woorden oick tot verachtinge ende
versmadinge vande selve zyne moedere in zulcker vuegen dat nae
vele arguatien ende iniurien dye zy deen den anderen seyden zy
gelijckerhandt tegen malcanderen zyn opgestaen hebbende nochtans
den selven verdonct eerst den voirs. supliant geaggresseet ende met
zyn mes gesteken dewelcke hem vindende te dye oirsake zulcx
gepresteert ende in zulcke perplexiteyt kennende dye furye
ende dangereuse handt vanden selve verdonct roem draegende
dat hy noch yemans lyff hebben soude oft in souden tzyne hebben
te meer dat deur hun vursenen dye keersse gevallen ende vuytgegaen
was waerdeure midts het nacht was de voirs. supliant nyet en coste
gewycken dye slagen vanden voirs.verdonct en heeft nyet anders
kunnen doen ter nootelycher defensienvan zynen lyve dan zyn
mes inde handt te nemen daermede hy den voirs. overgelede heeft
een steke gegeven op zyn slincke zyde boven omtrent zyn
schouderen vande welcke hy corts daernae dese werelt is overlede
allet dwelck dye schoonvader ende allen dandere vrienden partye
geinteresseerde vanden afflyvigen verstaen hebbende zoo gebeurt
te zyne ende besundere aensiende des supliants ionchheyt groot
berouw ende leetwezen hebben hem tselve om goitswille gheerne
vergheven ende hem te lieve laten versoenen ende contenteren in
respecte van het onnaxaen richveerdich ende rukeloos leven
dwelck dye voirs. verdonct wyens ziele godt genadich zy $ was
leydende als daegelycx drinckende schinckende kyvende vechiend
tuyschende ruyschende vloeckende godt de heere dicwils zyn
heylich lyden verwytende selden der kercken frequenterende
altyts met eenen woorde seggende ende swerende ick seke
u deur u saken ende voirts het groot verdriet dwelck sy
voirs. ouders als schoonvadere metten selven verdonct hadden
ende dye slagen ende stooten dye zy van hem hebben verdragen
zoo daeraff ende van meedyegelyche promptelych geblehe
is ende naerder zal blychen indyen des noot zy biddende
ons de voirs. supliant daeromme zeer oitmoedelyck dat gemerct
tghene des voirs is ende dat hy is staende tot goede name
ende fame ende van religie catholiche noyt yet anders
missdaen hebbende ons believe wille hem daerop te verleenen
onse gratie ende genade ende hem daerop doen depescheren
onse behoirlycke opene brieven van remissie daerthoe dienend
soe eest dat wy de sahen voirtchreve overgemerct ende
hyerop gehadt dadvys vanden meyere ende schepene vande voirs.
jurisdictie van herent den voirs. jaspar smets supliant genegen
wezende tzynder voirs. bede ende begeerte ende hem willende in
dit such gratie ende genade prefereren ooec rigeur ende
stranckheyt van justicie hebben inden gevalle alsbove vergheven
quytgeschouwen ende geremitteert vergheven schilden quyte ende
remitteren vuyt onser sunderlinger gratie by dezen tfeyt ende
manslach boven verclaert mitsgaders alle peyne ende boete
corperele ende criminele daerinne hy ter cause van dye
met diesser aencleeft tegens oics ende justicie misdaen ende
misbruyct mach hebben hem als daeraff wederstellende ende
restituerende tot zyne goede fame name ende geruchte in desen
onsen lande van brabant limborch ende overmaze ende alle andere
onse landen ende heerlicheden ende tot zyne ongeconfisqueerde
goeden indyen hy eenige heeft alzoo hy was voer dye
toecompste vanden manslach voirschreve imponerende hyerop een
euwich swygen ende silencie onsen procureur generael ende andere
onse rechteren justicieren ende officieren wye in zyn satisfactie
ende beteringe ierst ende voeral byden supliant gedaen der geinteresseert
partye zou verre dye noch nyet gedaen en is ende eenige daerthoe
staet civilyck alleenlyck behoudelych dat de voirs. suppliant
*
gehouden wordt tvoirs. feyt ende manslach tegens ons oich
civilyck te beteren naerde gelegentheyt vande misdaet ende
faculteyt van zyne goede ende onse ordinancie daerop gemaect
ende boven dyen te betalen dye redelyche costen van justicien indyen
eenige ter causen voirchreven geschiet zyn alles ter arbitraigie
ende taxatie van onsen lieven ende getrouwen cancellier ende luyden
van onsen rade in brabant dye wy daethoe committeren denwelcke
wy ontbieden ende bevelen dat voer hen geroepe deghene dyen
vuer behoiren geroepe te zyne in procederen wel ende deuchdelyck
ter verifficatie ende interinemente van dezen nae heure vorme ende
inhouden ende ter arbitraigien ende taxatie vande amende civile ende
costen van justicie voirschreven welch interinement de selve
supliant sal gehouden zyn te vervolgen voer dye van onsen rade in brabant
binnen zess maenden naescommende op pene te verliese deffect
van deze ende dat gedaen ende de voirs. amende civile getaxeert
ende betaelt zynde in handen van onsen ontfanger van den exploicten
dyet behoiren zal dye gehouden wordt daeraff ontfanck te maken
rekeninge bewys ene reliqua te doene tot onsen proffyte metten
anderen penningen van zynen ontfange zy ende alle andere
onse rechters ende officiers iegenwoirdige ende toecommende
heure stedehouders ende eenyegelyck van hen besundere dye
dit aengaen zal doen laten ende gedoogen den voirs. suppliant
van des onse tegenwoirdige gratie remissie ende quytscheldinge
ende van allen den inhouden van dese inder vuege s ende manieren
voirschreven rustelyck vredelyck ende euwelyck genyeten ende
gebruychen sonder hem te doene noch te laten geschieden nu
noch in toecommenden tyde aen lyffve noch aen goede eenich hinder
letsel oft moyennisse ter contrarien in eeniger manieren maer
indyen zyn lyff oft eenige van zyne onverbeurde goeden daeromme
gevangen becommert belet oft gearresteerd waeren dat zy dye
stellen oft setten oft doen stellen tot terstont ende sonder vertreck tot
volcommen slahinge ende delivrancie want ons alzo gelieft ende
ten eynde dat dit goet vas ende gestadich blyve ten euwige daege
zoo hebben dey onsen zegel hyeraen doen hangen behoudelyck in
andere zaken ons recht ende eenyegelyck tzyne in allen
gegeven in onser stadt van bruessele inde maent van meye
int jaer onsheeren duysent vyffhondert vyffentzeventich van
onsen rycken te weten van spaengnien sicillien etc. txx ende
van napels txxy opde plyche stondt geschreve byden
coninch in zynen rade geteeckent mesdach
gecollacioneert tegens doriginale briefven
bymy
vanden houte
*sy van dese civilelen
beternisse mitwoent
byden ontfangen v
exploicten